KOMISIJOS REGLAMENTAS (EB) Nr. 1877/2004
2004 m. spalio 28 d.
iš dalies keičiantis Reglamento (EB) Nr. 517/94 III B priedą dėl kvotų Serbijai ir Juodkalnijai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. kovo 7 d. Tarybos reglamentą (EB) Nr. 517/94 dėl tekstilės gaminių, kuriems netaikomos dvišalės sutartys, protokolai ar kiti susitarimai arba kitos konkrečios Bendrijos importo taisyklės, bendrųjų importo iš tam tikrų trečiųjų šalių taisyklių (1), ypač į jo 5 straipsnį,
kadangi:
(1)
Reglamente (EB) Nr. 517/94 yra nustatyti metiniai kiekybiniai apribojimai tam tikriems tekstilės gaminiams, kurių kilmės šalis yra Serbija ir Juodkalnija (2).
(2)
Šiuo metu Serbija ir Juodkalnija yra svarbiame savo reformų vykdymo etape. Šiame etape yra svarbu paremti šioje valstybėje vykdomas politines ir ekonomines reformas ir toliau kreipti šalį Europos Sąjungos stabilizacijos ir asociacijos proceso link.
(3)
Siekiant paremti šalies ekonomines ir politines reformas bei jos tolesnę integraciją į Europos struktūras, yra labai svarbu padidinti Serbijos ir Juodkalnijos prekybos galimybes tose srityse, kuriose šalis turi lyginamųjų ekonominių pranašumų.
(4)
Pasiūlytas padidinimas yra dalis bendro proceso, skirto skatinti glaudesnius prekybos ryšius su Serbija ir Juodkalnija, įskaitant derybas dėl susitarimo dėl tekstilės sudarymo su Serbija ir Juodkalnija tam, kad būtų pasiektas dvišalis liberalizavimas.
(5)
Taigi reikėtų pagerinti galimybes patekti į tekstilės rinką ir persvarstyti tekstilės gaminių, kurių kilmės šalis yra Serbija ir Juodkalnija, importui šiuo metu taikomas kvotas. Šis tolesnis pagerinimas atspindi visą iki šiol pasiektą pažangą tiek techninėse diskusijose, vedančiose į susitarimo dėl tekstilės derybas, tiek ir 2004 m. birželio 15 d. pasirašytame suderintame protokole.
(6)
Šiuo metu jau neįmanoma importuoti į ES tam tikrų kategorijų tekstilės gaminių, nes atitinkamos kvotos yra išnaudotos. Serbija ir Juodkalnija, taip pat ir valstybės narės paprašė tas kvotas padidinti.
(7)
Reikėtų padidinti kvotas Serbijai ir Juodkalnijai, siekiant patenkinti laukiančius prašymus dėl importo dėl 6, 7 ir 15 kategorijų bei dėl 16 kategorijos, kurios kiekybiniai apribojimai yra beveik išnaudoti.
(8)
Todėl reikėtų atitinkamai iš dalies pakeisti Reglamentą (EB) Nr. 517/94.
(9)
Šiame reglamente nustatytos priemonės atitinka Tekstilės komiteto, nurodyto Reglamento (EB) Nr. 517/94 25 straipsnyje, nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 517/94 III B priedas yra pakeičiamas šio reglamento priedu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. spalio 28 d.